b'\n_START_ARTICLE_\nJoseph Saurin\n_START_SECTION_\nVida\n_START_PARAGRAPH_\nFill de Pierre Saurin, pastor protestant de Corteson, va ser educat pel seu pare que li enseny\xc3\xa0 teologia reformada i hebreu. El 1684 va esdevenir ell mateix pastor i va predicar pel Delfinat, per\xc3\xb2 la seva llibertat de pensament i paraula li va atraure problemes. Va marxar, doncs, a Su\xc3\xafssa on va ser pastor a Bercher i a Yverdon._NEWLINE_Retornat a Fran\xc3\xa7a, s\'instal\xc2\xb7la a Par\xc3\xads i inicia unes discussions teol\xc3\xb2giques amb el bisbe Bossuet que, finalment el fan convertir-se al catolicisme el 1690. Llu\xc3\xads XIV li concedeix una pensi\xc3\xb3 que ell dedica \xc3\xadntegrament a l\'estudi de les matem\xc3\xa0tiques. Comen\xc3\xa7a a ensenyar-les i es relaciona amb el cercle de leibnizians format per Malebranche, L\'H\xc3\xb4pital i Varignon._NEWLINE_El 1707, ingressa a l\'Acad\xc3\xa8mie Royale des Sciences i en pocs mesos passa a ser-ne membre pensionari, i de la que es va retirar el 1731.\n_START_SECTION_\nObra\n_START_PARAGRAPH_\nSaurin va ser un polemista en\xc3\xa8rgic, com ho va demostrar en la defensa del c\xc3\xa0lcul infinitesimal contra les opinions de Michel Rolle (entre 1699 i 1706) o en la seva defensa per la "querella de les cobles" contra Jean-Baptiste Rousseau (1710), per la que va arribar a estar empresonat uns mesos._NEWLINE_Els seus articles es van publicar sobretot al Journal des s\xc3\xa7avans, revista de la que va ser editor durant un temps. Precisament les seves mem\xc3\xb2ries i articles de 1702-1704 en aquesta revista, defensant el c\xc3\xa0lcul infinitesimal en contra de les opinions de Rolle, s\xc3\xb3n la part m\xc3\xa9s interessant de la seva obra. Els seus articles tracten dels temes m\xc3\xa9s variats: sobre p\xc3\xa8ndols, sobre la caiguda dels cossos, sobre la determinaci\xc3\xb3 de tangents, sobre figures inscrites i circumscrites, sobre probabilitats, ..._NEWLINE_La seva aportaci\xc3\xb3 m\xc3\xa9s original al c\xc3\xa0lcul \xc3\xa9s la soluci\xc3\xb3 al problema de les corbes de r\xc3\xa0pid descens posat per Jakob Bernoulli. En els seus dos articles de 1709, Solutions et analyses de quelques probl\xc3\xa8me appartenants aux nouvelles m\xc3\xa9thodes i Solution g\xc3\xa9n\xc3\xa9rale du probl\xc3\xa8me ..., d\xc3\xb3na la soluci\xc3\xb3 al problema inicial i una soluci\xc3\xb3 general a tots els problemes de la mateixa esp\xc3\xa8cie.'